Pennywise

A Pennywise egy punk rock műfajba sorolt zenekar, a kaliforniai Hermosa Beach-ből. A zenekar 1988-ban alakult, a neve Stephen King Az című horrorregényéből származik, amelyben egy szörnyet hívnak így (a regény magyar fordításában Krajcáros a neve). A zenekar alapító tagjai Jim Lindberg (ének),  Fletcher Dragge (gitár), Jason Thirsk (basszusgitár) és Byron McMackin (dob) voltak, akik középiskolásként találkoztak először egymással. Az együttes tagjai más helybéli zenekarokban is játszottak.

Korai évek (1988–1996)
Elsőként két középlemezt adtak ki, a Wildcard és az A Word from the Wise címűt (mindkettőt 1989-ben). 1990-ben kerültek az Epitaph Recordshoz, ahol 1991-ben jelentették meg első, Pennywise című albumukat, amely országszerte ismertté tette őket. Nem sokkal ezután Lindberg kilépett a zenekarból, mert egyrészt az európai turné miatt friss házasként nem szerette volna otthagyni a munkahelyét, másrészt pedig azért, mert a koncerteken gyakorivá váltak a verekedések és a késelések, amelyek látványa megviselte az énekest. A helyét Thirsk vette át, a csapatba pedig egy új basszusgitáros került Randy Bradbury személyében. 1992-ben Lindberg visszatért a második album, az Unknown Road felvételéhez, és az állását otthagyva újra a zenekar tagjává vált. 1995-ben, az olyan együttesek révén, mint az Offspring, a Green Day vagy a Rancid, a punk bekerült a zene főáramába. A Pennywise is számos ajánlatot kapott a nagy kiadóktól, de ezeket visszautasította, hogy megőrizhesse a függetlenségét. 1995-ben megjelent az About Time című album, amely újabb sikert hozott. Ebben az évben adták ki első videójukat is Home Movies címmel.

1996-ban, miután a Pennywise megkezdte negyedik albumának felvételét, az alkohol- és kábítószerfüggőséggel küszködő Thirsk kilépett a zenekarból, hogy megoldja a problémáit, de végül július 29-én otthonában öngyilkosságot követett el.

Jason Thirsk halála utáni évek (1996–)
Thrisk halála után az együttes tagjai úgy döntöttek, hogy folytatják pályafutásukat. Az 1997-ben megjelent Full Circle és az 1999-es Straight Ahead nem hozta meg a tőle várt sikert, de a 2000-es Live at the Key Club című koncertalbum és a 2001-es Land of the Free? ismét növelte a népszerűségüket. Két év szünet után, (2003-ban) jelent meg következő albumuk, a From the Ashes.

2004-ben megjelentették DVD-n, az 1995-ben kiadott és 1997-re elfogyott Home Moviest.  2005. március 8-án adták ki néhány korábbi albumuk, a Pennywise, az Unknown Road, az About Time és a Full Circle digitálisan újra masterelt változatát, amelyeket június 27-én, Európában, majd augusztus 9-én Észak-Amerikában a The Fuse követett.

2007-ben Fletcher Dragge egy interjúban arról számolt be, hogy körülbelül 60 új számuk vár megjelenésre. A kilencedik stúdióalbumuk az eredeti elképzelés szerint 2007-ben jelent volna meg, de végül a kiadását 2008 elejére halasztották. A Reason to Believe-et a zenekar 2008. március 25-én egyidejűleg kezdte árusítani az USA-ban és Európában, emellett pedig közzé tette a MySpace-en is.

2009-ben a Pennywise frontembere, Jim Lindbergh, aki 19 évig állt a csapat élén, elhagyta zenekarát. A többiek augusztus 21-én kiadtak egy közleményt, melyben tudatták a zenekar rajongóival, hogy ők soha nem arról voltak híresek, hogy feladnák, mindig előre tekintettek, így most sem kívánnak megtorpanni a történtek miatt. A srácok már neki is láttak az új énekes felkutatásának, és hamarosan belekezdenek az új lemezük megírásába is. 2009 szeptemberében a csapat ismét hivatalos közleményben tudatta, hogy Téglás Zoltán, az Ignite magyar származású frontembere fog kiállni a csapat élén az október 23-24-i Smokeout Festival-on, Kaliforniában. Téglás a régi barátságuk miatt szívesen elvállalta a felkérést, így a Pennywise-nak nem kellett lemondania a lekötött bulikat. 2010 februárjától Téglás lett a csapat állandó énekese.

Tagok 
 Jim Lindberg – ének (1988–2009, 2012-)
 Fletcher Dragge – gitár (1988-)
 Randy Bradbury – basszusgitár (1996–)
 Byron McMackin – dob (1988-)

Előző tagok 
 Jason Thirsk – basszusgitár (1988–1996)
 Zoltán Téglás - ének (2010–2012)

Diszkográfia

Stúdióalbumok
Pennywise (1991)
Unknown Road (1993)
About Time (1995)
Full Circle (1997)
Straight Ahead (1999)
Land of the Free? (2001)
From the Ashes (2003)
The Fuse (2005)
Reason to Believe (2008)
All or Nothing (2012)
 Yesterdays (2014)

Középlemezek
Wildcard (1989)
A Word From the Wise (1989)

Válogatások
Wildcard/A Word From the Wise (1992)
Short Music For Short People (1999)
Rock Against Bush, Vol. 1 (2004)

Koncertalbumok
Live @ the Key Club (2000)

Videográfia

Koncertek
Home Movies (1995, VHS & 2004, DVD)

Jegyzetek

Források

További információk 

Amerikai punkegyüttesek
Kaliforniai könnyűzenei együttesek
1988-ban alakult együttesek